《送范至能制置》
宋代·李石

孔子不到秦，右军念西岷。
剑关铁岭江，与世隔红尘。
天变惜秘境，我岂世间人。
天上紫微郎，笔端演丝纶。
跨象桂林郡，骑鲸芙蓉津。
五岭与三峡，缘云蹑星辰。
忆公玉帐初，草木生华春。
豢龙赤城家，长生定前身。
扁舟载西子，五湖浮海滨。
莫作去来想，雪山轻重均。
况从尺一招，甘泉问鬼神。
庙谟蓍龟旧，鼎味桃李新。
虞衡备编载，我亦愿卜邻。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。